На основу члана 32. тачка 20. Закона о локалној самоуправи („Службени гласник Републике Србије“ бр.129/07 и 83/2014-др. закон), члана 41. став 1. тачка 7. Статута општине Медвеђа („Службени гласник града Лесковца“ број 18/2008 и 38/12) и члана 6. и 24. Закона о јавном окупљању („Сл.гл.РС“ бр. 6/2016) Скупштина општине Медвеђа на седници одржаној 13. септембра 2016. године, донела је

**О Д Л У К У**

О ОДРЕЂИВАЊУ ПРОСТОРА НА ТЕРИТОРИЈИ ОПШТИНЕ МЕДВЕЂА НА КОМЕ НИЈЕ ДОЗВОЉЕНО ЈАВНО ОКУПЉАЊЕ

Члан 1.

Овом Одлуком одређује се простор на територији општине Медвеђа на коме није дозвољено јавно окупљање.

Под јавним окупљањем подразумева се окупљање више од 20 (двадесет) лица ради изражавања, остваривања и промовисања државних, политичких, социјалних и националних уверења и циљева, других слобода и права у демократском друштву.

Окупљањем у смислу ове Одлуке сматрају се и други облици окупљања којима је сврха остваривање верских, културних, хуманитарних, спортских, забавних и других интереса.

Члан 2.

Јавно окупљање у смислу члана 1. ове Одлуке на територији општине Медвеђа није дозвољено на месту на којем, због карактеристика самог места или његове посебне намене, прети опасност од наступања угрожавања безбедности људи и имовине, јавног здравља, морала, права других или безбедности Републике Србије, и то:

* Испред објеката здравствених установа: Домa здравља Медвеђа, здравствених станица и апотека;
* Испред објеката Предшколске установе, објеката основних школа и средње школе;
* Испред објеката водоснабдевања и зона заштите изворишта водоснабдевања;
* На местима где би јавно окупљање довело до угрожавања одвијања јавног саобраћаја;
* Испред објеката Министарства унутрашњих послова;
* Испред објеката Војске Републике Србије;
* Испред других објеката који су од стратешког и посебног значаја за одбрану и безбедност Републике Србије.

Члан 3.

Ступањем на снагу ове Одлуке престају да важе одредбе раније донетих одлука којима су на територији општине Медвеђа била одређена места на којима није дозвољено јавно окупљање.

Члан 4.

Ова Одлука ступа на снагу осмог дана од дана објављивања у „Службеном гласнику града Лесковца“.

СКУПШТИНА ОПШТИНЕ МЕДВЕЂА

Број:06-562/2016-I/10

13. септембар 2016.године

М е д в е ђ а

СЕКРЕТАР,

Драган Андрејевић, дипл. правник

ПРЕДСЕДНИК,

Милисав Милетић, дипл.ек.